Autor on pigem toiduhull kui gurmaan, kes oma 29 riigis kogutud söömiselamusi kirjeldades värve kokku ei hoia. Vaatamata  eksootilisele perekonnanimele - pärineb see Indiast Inglismaale siirdunud isalt - võib eestlane autori maitset usaldada küll, sest tema ümbermaailmareisi 20 parema söömaja hulka kuuluvad näiteks Soome värsked keedukartulid ning 10 kohutavama kogemuse hulka on ta lahterdanud mäda hailiha Islandil, tursasperma-sushi Jaapanis ja kiirelt praetud rotid Hiinas. Isiklikult ei näe nagu põhjust maitse üle vaielda, kaklemisest kõnelemata.